I dag må asylansøgerne først arbejde med løn efter seks måneder her i landet. Men hvis det står til De Radikale, skal det laves om.

- Asylansøgerne spilder tiden i asylcentrene, og så kommer integrationen til at gå langsomt. Det er synd for den enkelte, men vi snyder også os selv, for vi kommer til at forsørge dem længere, end vi havde behøvet, siger Morten Østergaard, politisk leder for Radikale Venstre.

De seneste tal fra Integrationsministeriet viser, at kun hver tredje flygtning er i beskæftigelse efter tre år her i landet, men ved at ændre fokus i asylfasen håber De Radikale at lave om på den udvikling.

Læs også : Antal asylansøgere i år runder 4.000 personer

- Vi ender med at anerkende 80 eller 90 procent som flygtninge, så lad asylansøgerne komme ind og bidrage med det, de kan fra første dag. De brænder for at komme i gang og forsørge sig selv og deres familie. Det er tåbeligt at holde fast i, at folk ikke må bruge deres kompetencer, siger Morten Østergaard.

39 asylansøgere arbejder lige nu i Danmark

Allerede nu kan asylansøgere arbejde, men først når de har været i Danmark i et halvt år. Det gør 39 asylansøgere pt. viser en opgørelse fra Udlændingestyrelsen pr. 4. maj 2016.